**Magyar Ipari Karbantartók Szervezete**

*ELNÖKSÉGI ÜLÉS*

**időpont: 2017. november 8., 14.00 óra**

**helyszín:** Budapesti Műszaki és Gazdaságtudományi Egyetem

1111 Budapest, Műegyetem rakpart 3.

Központi épület 1. emelet K71

**JEGYZŐKÖNYV**

Jelen vannak:

|  |  |  |
| --- | --- | --- |
| Nyeste Zsolt | Elnök |  |
| Páll István Zoltán | FB tag |  |
| Debreczeni Sándor | Ellenőrző és Etikai Bizottság elnöke |  |
| Nagy József | FB elnöke |  |
| Dr. Csiba József | Oktatási bizottság elnöke |  |
| Odor Ervin | MIKSZ tag |  |
| Magyar Lajos | Berendezés Intenzív tagozat elnöke |  |
| Gyerkó József | Elnökhelyettes |  |
| Wesser Csaba | Eszköz és szoftver tagozat elnöke |  |
| Lakatos Gábor | Társadalmi és Szervezeti kapcsolatok bizottságának elnöke |  |
| Laki Zsolt | Létesítmény-fenntartási tagozat elnöke |  |
| Bognár Ferenc | MIKSZ Tag |  |
| dr. Hartdégen Helén | Titkár |  |

Nyeste Zsolt megállapítja, hogy az elnökségi ülés az Alapszabály VIII. fejezete 6. pontja alapján határozatképes. Az Elnökség által megválasztott Elnökségi Tagok száma 13 fő, mely létszámból 8 fő Elnökségi Tag vesz részt az ülésen.

Az elnökségi ülésről az Alapszabály VIII. fejezete 6.2. pontja alapján jegyzőkönyv készül.

A jegyzőkönyvet a Titkár vezeti.

Nyeste Zsolt

Felkéri Dr. Hartdégen Helént az első napirendi pont előterjesztésére.

Dr. Hartdégen Helén

Elmondja, hogy egy cég tagfelvételi kérelme érkezett az elmúlt elnökségi időszak óta, a Quant Service Hungary Kft. kérelme /1138 Budapest, Váci út 117-119. A. épület, képviseli: Fonyó Péter/

Az elnökség 8 igen, 0 nem, 0 tartózkodás mellett egyhangúlag elfogadta a Quant Service Hungary Kft. tagfelvételi kérelmét.

***16/2017/E Határozat (november 8.)***

*A 2016. május 18. napján Közgyűlés által elfogadott Alapszabály III. rész 2. pontja alapján a Quant Service Hungary Kft. (1138 Budapest, Váci út 117-119. A épület) 2017. október 18. napján benyújtott Belépési nyilatkozata és Tagfelvételi kérelme az Elnökség által /8 igen, 0 nem, 0 tartózkodás/ elfogadásra került.*

Elmondja, hogy a MIKSZ tagok létszáma a tagfelvételt követően 103 fő.

A bankszámlán 992.000 Ft, a házi pénztárban 177.000 Ft van.

Elmondja továbbá, hogy a SZJA 1% felajánlásokból mindösszesen 62.082 Ft folyt be, valamint a NEA működési pályázaton 100.000 Ft támogatási összegben részesült a MIKSZ.

A NEA szakmai program pályázat kapcsán jelenleg várólistán van a MIKSZ.

A jövőbeni működést érinti a 2018. májusától hatályos GDPR rendelet, mely a személyes adatok kezelése körében a szigorú szabályozásnak megfelelően, a működés és a szabályzatok kialakítása kapcsán változások megvalósítását igénylik.

Nyeste Zsolt

A 2. napirendi pont az EFNMS munkájába történ bekapcsolódás, melynek kapcsán elmondja, hogy az elmúlt héten részt vett Páll István Zoltánnal az EFNMS Wroclaw-i ülésén.

Elmondja, hogy a rendezvény két napos volt, az első nap folyamán szakmai csoportokban dolgoztak.

Jelenleg az EFNMS vizsga rendszerében európai karbantartó menedzser és európai karbantartó technikus oklevelet lehet szerezni, melyet bővíteni fognak egy harmadik szinttel, az európai karbantartói mérnöki szinttel. Szigorú képzés, 60-70%-os bukási arány van a vizsgák során. A képesítésről eddig nem készült tájékoztató anyag, jelenleg folyamatban van ennek kialakítása.

Elmondja, hogy felvették a kapcsolatot a környező országok közül a román és szlovák képviselővel. Egy regionális rendezvényt szeretne a jövő év folyamán rendezni, melyre a román, horvát és szlovák képviselő is nyitott, ez a BorsodChem konferencia regionális szintű folytatását is jelenthetné.

Megfelelő idő áll rendelkezésre a szervezésre, a részvételi díj bevételt jelentene a MIKSZ számára.

Magyar Lajos

A konferencia BorsodChem konferenciától való elhatárolását látja szükségesnek.

A konferencia címének, témájának pontos megfogalmazása szükséges.

Odor Ervin

Elmondja, hogy a BorsodChem konferencia szakmai következményeként 3 magyar ipari vállalat között elindult a konzultáció (Paksi Atomerőmű, BorsodChem, MOL Group).

A megbeszéléseken részt vett. Az utolsó találkozón közös elhatározások születtek. Elmondja, hogy Szabó Lajossal, a Borsodchem karbantartási igazgatójával fog találkozni, akivel egyfajta szakmai elképzeléseket próbálnak egyeztetni, a karbantartási munkák jövő évi leállási időpontjaival kapcsolatban.

A konzultáció során megfogalmazódott, hogy óriási szakemberhiány van a magyar piacon. Véleménye, hogy a képzési rendszer megújítása szükséges.

Ma gépipari, gépszerelő képzés szakmunkási szinten sincsen.

Elmondja, hogy a Paksi Atomerőműnek van egy karbantartó gyakorló központja az ATOMIX Kft., melyet a szakember utánpótlás biztosítása érdekében alakítottak ki.

Felteszi a kérdést, hogy a BorsodChem konferencián elhatározott együttműködésben milyen szerepet kíván a MIKSZ betölteni?

Azt gondolja, hogy ahhoz, hogy a karbantartó utánpótlás megfelelő módon megvalósuljon, meghatározó szereplőként kell a MIKSZ-nek az irányokat meghatározni.

Nyeste Zsolt

Annak idején született egy levél a BorsodChem konferencia folytatása kapcsán, melyet kiküldtünk tagjaink körében, és melyre csupán 1 reagálás érkezett.

Lakatos Gábor

A tagok nem tartották megfelelő koordináló erőnek a MIKSZ-et.

Támogatja egy regionális konferencia megszervezését, mint a kárpát-medencei cégek egyfajta együttműködése, együtt gondolkodása. Javasolja, hogy a konferencia témáinak meghatározása a cégektől érkező javaslatok alapján történjen. (pl.: képzés, utánpótlás, jövőbeni kitekintés)

Magyar Lajos

Elmondja, hogy elkészítették az OKS-t, melyet közreadtak, és a kormányzat részére is elküldésre került.

Elmondja, hogy a karbantartó szakmérnök képzés elindult a Pannon Egyetemen.

Odor Ervin

A társaságok által közösen megfogalmazott szakemberhiány nem mérnöki szinten, hanem alapszinten jelentkezik.

Elmondja, hogy 2021-ben 2000 Mrd-os beruházást fog végrehajtani a MOL Group, amely a paksi beruházással együtt egy nagyon komoly szakemberhiányt generáló beruházást jelent.

A BorsodChem beszámolt arról, hogy szlovák, kínai, ukrán alvállalkozókkal dolgozott a karbantartási munkálatok során.

Tájékoztat arról, hogy a Paksi Atomerőmű tulajdonában lévő ATOMIX Kft-ben elindítottak egy utánpótlásképzést.

Ma az OKJ képzési körben karbantartási szakirány nem szerepel.

Magyar Lajos

Ezeket a terheket sem a Paksi Atomerőmű, sem a MOL Group nem fogja tudni felvállalni, mert nem ez a specifikumuk. A cél az lenne, hogy az állam támogassa a megfelelő képzéseket és képzési struktúra kialakítását.

Nagy József

Fontos választóvonalnak tartja, hogy a MIKSZ milyen álláspontot képvisel generálisan.

Elképzelhető egy olyan irány, hogy a cégek saját maguk oldják meg az oktatást és ebből a helyiből kinőhet akár egy országos irány, vagy más formában szükséges megvalósítani.

Nyeste Zsolt

Felteszi a kérdést, hogy ha a MOL fontosnak érzi e problémát, akkor azt nem jelezte kormányzati szinten?

Odor Ervin

A Paksi Atomerőműnél és a MOL Groupnál a képzési probléma középszinten azonosítva van, de felső szinten nincs a probléma képviselve.

Süli János megkeresését javasolja.

A MIKSZ szerepvállalásának pontosítását tartja szükségesnek.

Lakatos Gábor

A társ szakmai szervezetekénél (pl.: Gyáriparosok Országos Szövetsége, MAGEOSZ, Kereskedelmi és Iparkamara) szintén napirenden van a képzés probléma.

Felvállalja, hogy a fenti 3 szervezettel felveszi a kapcsolatot, tájékozódás céljából.

Lehet cégszintű iskolai rendszerben és állami rendszerben is gondolkodni.

A tájékozódást követően lehetne dönteni, hogy esetlegesen a többi szereplőhöz csatlakozunk, vagy más úton indulunk el.

Nagy József

Konferenciaszervezés kapcsán javasolja, hogy ne kizárólagosan a nagykarbantartás témakörére építve szervezze meg a MIKSZ a regionális konferenciát, hanem egy vegyes spektrumú konferencia szervezését javasolja, melynek legyen egy nagykarbantartás szegmense, de ne kizárólagosan a nagykarbantartás témakörére építve.

BorsodChem jelezte a konferencián, hogy ők megrendezték az első konferenciát, de a továbbiakról tárgyalni szükséges. Javasolja, hogy a továbbiakról az egyeztetést a BorsodChem-mel.

Magyar Lajos

A MIKSZ szakmai partnerként vett részt Kazincbarcikán.

Elmondja, hogy a képzéshez megfelelő gépek szükségesek, turbina, ventilátor, illetve ezek működésének ismerete, mely gépek szét- és összeszerelés céljából már a TLW-nél is rendelkezésre állnak.

Odor Ervin

A karbantartó gyakorlóközpontban élő gépekkel oktatnak, ahol azokat darabokra lehet szedni, összerakni, stb.

Atomerőmű specifikus a képzés, de ez bővíthető akár más szegmensek számára is.

Azt látja, hogy az a képzés, amit csinálnak, nem tökéletesen strukturált képzés.

Gyerkó József

A képzés kapcsán mozgatórugó akár egy országos jelentőségű cég akarata is, de a jelentkezők kapcsán valamennyi régióból középiskolák bevonását látja szükségesnek, a végzettek részére jó elhelyezkedési lehetőség biztosításával.

Odor Ervin

A karbantartó szakma, mint vonzó szakma lehetőségét kell felvázolni.

A fogyasztói társadalomban a karbantartás az emberek tudatában nem jelenik meg.

De az ipari szegmensben sokszor 60 évre hozunk létre egy létesítményt, melyhez fontos a szakmai képzés.

Gyerkó József

Azt nehéz lesz megértetni, hogy mit is jelent pontosan és mihez ért egy karbantartó: gépészeti, villamosmérnöki ismeretek, stb.

Ha valaki végez, mint szakmunkás karbantartó, azok a cégek, akik őt foglalkoztatják, ezt milyen szinten fogadják el? Hiszen adott szakmához megfelelő képesítés szükséges, villanyszerelési, hegesztési tevékenységet csak az végezhet, akinek e tevékenységhez szükséges, megfelelő vizsgája van.

Odor Ervin

Az adott szakmához tartozó ismeretek pontos definiálása szükséges.

Elmondja, hogy az ATOMIX képzési központba 12 embert vettek fel, a jelentkezők általános gépipari ismereteit mérték. A jelentkezők szakmai ismereteik között jelentős különbségek voltak, függetlenül attól, hogy felsőfokú végzettséggel rendelkeztek-e.

Nagy József

A karbantartó szakképzés pontos definiálása szükséges. Azonban nem egyszerű a pontos OKJ azonosítás, a képzés kötelező tartalmai elemei, feltételei, valamint a képzési számok meghatározása, mindezek definiálása.

Odor Ervin

MIKSZ szerepvállalását javasolja a képzés megfelelő definiálása érdekében.

Bognár Ferenc

Jelentős számú kurzust indítanak közoktatás szervezők részére, műszaki területről több középiskolai vezetővel beszélgetett a kérdés kapcsán.

Elmondja, hogy 2018. áprilisában a 30., 3 napos Karbantartási konferencián Veszprémben a

3. napon elképzelhetőnek tart egy szekcionális beszélgetést, ahol műszaki kategóriában a karbantartási képzés megjelenhetne a MIKSZ koordinálásával és műszaki középiskolai igazgatók egyeztetésével.

Elmondja, hogy amennyiben a jogi kategóriában a karbantartás jelentése megjelenne, az segítené a képzés pontos definiálását.

Gyerkó József

A kormányzat azt várja a MIKSZ-től, hogy melyik jogszabály milyen pontját szeretnék módosítani. Egy OKJ-s képzést lehet definiálni, de egyéb jogszabály módosítási javaslattal jelenleg nem tudunk előállni.

De túl sok témát egyszerre nem szabad felvállalni a MIKSZ-nek, specifikusan szükséges, nem minden területre kiterjedően.

Nagy József

A jártasságot tartja fontosnak, nem kifejezetten karbantartót képeztek 15 éve sem, hanem pl. géplakatos végzettségű szakembert, aki az adott témakörben jártas, egyfajta szakma orientált képzés volt.

De a karbantartók egyéb feladatok ellátására is megfelelő ismeretekkel rendelkeznek.

Magyar Lajos

Elmondja, hogy a beruházások osztályozzák a szakmákat.

Nyeste Zsolt

A MAGEOSZ-nak van roadshow-ja, hasonló kérdésekkel foglalkozik: szakképzés strukturális átalakulása, megítélése vállalkozói oldalról.

Felkéri Páll István Zoltánt, hogy a Wroclaw-i ülésről készített prezentációját mutassa be.

Páll István Zoltán

Bemutatja az elkészített prezentációt, mely jelen jegyzőkönyv mellékletét képezi.

Nyeste Zsolt

Két kérdést tesz fel:

Az EFNMS kérdőívéből mit tudunk hasznosítani a saját felmérésünknél, vagy teljes egészében vegyük át az EFNMS kérdőívét változtatások nélkül?

A szabványok fordítását követően javasolja workshop szervezését karbantartók részére, nem mint szabvány, hanem mint tartalmas karbantartási ismeretek oktatási anyag.

Lakatos Gábor

Felteszi a kérdést, hogy mire jók a karbantartási mutatók egy cégnél?

Dr. Csiba József

Elmondja, hogy a mutatószámok a vezetők részére fontosak.

Páll István Zoltán

A mutatószámok nem csak a karbantartási vezetők számára, hanem a 2. és 3. számú vezetői szinten is fontosak.

Nagy József

Elmondja, hogy a Budapesti Erőműnél is megvannak azok a mutatók, amelyek havonta a menedzsent riportba bekerülnek., e mutatószámok alapján monitorozzák a hatékonyságot.

Odor Ervin

Az amerikaiak egységes folyamatrendszert és mutatószámrendszert alkalmaznak az atomerőművek kapcsán, mely az összehasonlítás szempontjából fontos.

Páll István Zoltán

Európaiaknak is megvan a saját mutatórendszerük, mely 4-5 kategóriát alkalmaz, európai atomenergia bizottság mellett dolgozó műhely dolgozta ki.

Bemutatja a karbantartási állapotfelmérés prezentációját, mely a jelenlegi jegyzőkönyv mellékletét képezi.

Kéri az Elnökség döntését a kérdőív konkrét megválasztásával kapcsolatban.

Nagy József

Nagy jelentőséget tulajdonít annak, hogyan kérdezünk, hogyan dolgozzuk fel az értékelést. Fontos a jó kiindulás.

Wesser Csaba

Felteszi a kérdést, hogy muszáj az EFNMS kérdőívet bővíteni?

A válaszadás hossza sem mindegy.

Páll István Zoltán

Nem tartja fontosnak a kérdőív bővítésének szükségességét.

Péczely György a cég versenyképessége mutatóinak megkérdezését is javasolja, mert akkor korrelációt lehetne teremteni a cég versenyképessége és a karbantartás minősége között.

Javasolja, hogy még decemberben szülessen döntés a kérdőívek használatáról.

Nagy József

Felteszi a kérdést, hogy ha kiegészítjük a kérdőívet, akkor azt az EFNMS-sel el kell fogadtatni?

Jelenleg használhatjuk a kérdőívet lefordítva a saját nyelvünkre, az adatok megosztása szükséges, ha módosítunk a kérdőíven, akkor saját kockázatra megtehetjük.

Ha csak adalékadatok vannak benne, az elfogadható, ha egy EMAG bizottsági tag ezt ellenőrzi.

Nyeste Zsolt

Kéri Páll Istvánt, hogy küldje el a kérdőívet az Elnökség részére, és nézzük meg, hogy mit tartalmaz ez a 33 kérdés, de jelenleg nem tudjuk eldönteni, nem látjuk, hogy a 33 kérdés alkérdéseket is tartalmaz-e vagy csak 33 kérdést.

Wesser Csaba

Külföldön már sok mindent jól kitaláltak. Javasolja az EFNMS kérdőív használatát.

Magyar Lajos

A kérdéscsoportok nagyvállalatokra koncentrálnak. Mo-on 99,9%-ban KKV-k vannak.

A nagyvállalatoknak még vannak maradék karbantartó csapatai.

Páll István Zoltán

A kérdéscsoportok kapcsán felvette a kapcsolatot a spanyol kollégával. Feltette a kérdést, hogy milyen célcsoportot kívánnak megkeresni a kérdőívvel egyrészt a vállalatok nagysága, másrészt azok különbözősége okán.

Lakatos Gábor

A karbantartási TOTO kapcsán nem volt lehetőségünk előre tesztelni a kérdéseket. Most még van idő, hogy december 1-ig teszteljük, hogy odaadható-e a vállalatok részére.

Pilot projekt keretében javasolja tesztelni az EFNMS kérdőívet december 1-ig.

Nagy József

Elmondja, hogy Vajna Zoltán kérdőíve kitöltése során is az volt a tapasztalata, hogy a kérdőív elolvasását követően szükséges egy személyes egyeztetés a kérdőív kérdéseinek pontos és két fél általi azonos értelmezése érdekében.

Gyerkó József

Először egy egyoldalas kérdőívet javasol, mely kitöltését követően javasolja a bővebb tartalmú kérdőívvel való megkeresést.

Nagy József

Felteszi a kérdést, hogy mi inspirálja majd a vezetőket a kitöltésre.

Szegmentálást tart szükségesnek. A vállalkozói, termelői oldal teljesen más profil.

Elmondja, hogy pl. az erőmű sem mérheti magát pl. egy más szegmensben működő céghez.

Nyeste Zsolt

A hardver mellett fontosnak tartja a körítést, összehasonlítási lehetőségek biztosítását, titoktartást, stb.

Javasolja, hogy maradjunk az eredeti EFNMS kérdőívnél, de kéri Páll Istvánt, hogy az EFNMS kérdőívet küldje ki az elnökségi tagok részére, a tagok végezzék el a kérdőív kitöltését, különös tekintettel azokra, akik a saját társaságuknál a karbantartási folyamatokért felelősek. A teszt jellegű kérdőív kitöltését, tapasztalatait december 1-ig csatolják vissza Pál István felé.

A 3. napirendi pont, az elnökségi munka értékelése keretében elmondja, hogy beszélgetést kezdeményezett kevésbé aktív elnökségi tagokkal.

A kiküldött levéllel kapcsolatban Kisdeák Lajos felajánlotta lemondását, melyet elfogadott.

A szolgáltatói tagozat elnöki pozíciójának a betöltése szükséges.

Mindenképpen meg kell köszönni az eddigi munkásságát, erre a célra egy gravírozott toll vár a neki történő átadásra.

Tavaszi közgyűlésen szeretné, ha a Szolgáltatói Tagozat elnöki pozíciója betöltésre kerülne.

Javasolja, hogy tegyünk közzé egy felhívást a honlapon, tagjaink és nem tagjaink között, mely mutatná, hogy a szervezet transzparens.

Jelölőbizottság létrehozását javasolja az alábbi tagokkal: Laki Zsolt, Dr. Gaál Zoltán, Lakatos Gábor.

Kéri az Elnökséget, hogy döntsön a jelölőbizottságról.

***17/2017/E Határozat (november 8.)***

*Az Elnökség a betöltetlen elnökségi tagok személyére történő javaslattétel érdekében 3 tagú jelölőbizottságot hozott létre a MIKSZ Elnöksége tagjaiból Dr. Gaál Zoltán, Laki Zsolt, és Lakatos Gábor személyében. Az elnökség a jelölőbizottság tagjait /8 igen, 0 nem, 0 tartózkodás/ elfogadta.*

Nyeste Zsolt

A 4. napirendi pont, a kormányzati kapcsolatfelvétel kapcsán kéri Gyerkó Józsefet az előterjesztésre.

Gyerkó József

A korábbi kormányzati kapcsolatfelvétel során kiderült, hogy konkrét jogszabálymódosításra vonatkozó javaslatot vár a kormányzat a MIKSZ-től.

Jelenleg ilyen javaslatunk nincs, de amennyiben a felmérés elindul, az más szituációt jelent majd.

Magyar Lajos

Nincs Mo-on olyan jogszabály, amely a nagyberuházások kapcsán a karbantartásra fordíttatandó összeget előírná, illetve a szükséges karbantartási felkészültséget.

Gyerkó József

A közbeszerzési törvény érintőlegesen foglalkozik a karbantartással.

Lakatos Gábor

A versenyszférába nem lehet belépni, de a nemzeti vagyon védelme, megőrzése kapcsán esetlegesen rendeleti szintű szabályozás, ajánlás szükséges lehet.

Dr. Csiba József

A kötöttpályás közlekedési járművek beszerzésénél, a karbantartásról és üzembehelyezési engedély beszerzésénél is szükséges meghatározni a karbantartásért felelős személyt.

Elmondja, hogy az elmúlt időszakban mozdony beszerzéseknél a közlekedési hatóság hiánypótlási felhívásban kérte egyrészt, hogy az elvégzett munka szabályszerű-e, illetve aki végezte az átalakítást a mozdonyon, az a karbantartó szervezet alkalmas-e arra hosszútávon, hogy ilyen feladatot ellásson.

Nyeste Zsolt

Felkéri Magyar Lajost és Laki Zsoltot, hogy a következő szakmai napok szervezéséről számoljanak be.

Magyar Lajos

Elmondja, hogy 2 napos szakmai napot szervez november 30. – december 1-jén Prágába a Howden CKD gyárhoz.

A CKD által gyártott kompresszorok nagy száma van jelen a magyar vegyiparban, de a gyárnak sincs információja arról, hogy hol, melyik cégnél vannak ezek a kompresszorok.

A cég tevékenységi köre: csavarszivattyúkat, dugattyús kompresszorokat, gázturbinát, villanymotort gyártanak, tehát egy komoly történelemmel rendelkező cég.

Laki Zsolt

Elmondja, hogy november 16-án szakmai napot szervez Szegedre az ELI lézerkutató központba. A jelentkezettek létszáma 20 fő.

Az együttműködési megállapodások kapcsán elmondja, hogy a létesítménygazdálkodási szövetséggel még nem sikerült előrelépni az együttműködés kapcsán, a jövő évben lesz aktuális.

Lakatos Gábor

A MEE elfogadta az együttműködési megállapodás aláírását.

Invitálni fogják a MIKSZ-et az aláírásra.

Amennyiben az Elnökség egyetért, akkor képviselné a MIKSZ-et a MAGEOSZ szakmai napján az Ipar 4.0 kapcsán. A részvételi díj 12.000 Ft+ ÁFA.

Elmondja továbbá, hogy részt vett Debreczeni Sándorral a MIKSZ képviseletében PAKS2 témában a MAGEOSZ és társult szervezeti együttműködése körében.

Támogatási rendszer szükséges a felkészüléshez, MAGEOSZ elnöksége Becskeházi Attilához fordult. A szakmai munkába becsatlakozna a MIKSZ képviseletében.

Magyar Lajos

Elmondja, hogy az Országos Katasztrófavédelem által szervezett szakmai napokon (4 x 2 nap) részt vettek és előadást tartottak.

Előadást tartott Dr. Gaál Zoltán, Magyar Lajos, Wesser Csaba és Magyar Lajos.

Az Országos Katasztrófavédelem a megelőzés kapcsán támaszkodna a MIKSZ szakmai támogatására.

Készítettek egy statisztikát a magyarországi havaria helyzetekről, ennek továbbfejlesztését látja szükségesnek.

Lakatos Gábor

A MIKSZ értéke a szakmai rendezvények és a honlap is.

Egy rövid egy oldalas összefoglaló anyag szükséges, mely mögé kellene tenni az előadások anyagát.

Amennyiben önfelmérést, self assessmentet végeznének, ebben felajánlotta a MIKSZ segítségét.

Lehetőséget biztosított a szakmai kapcsolatfelvételre.

A MIKSZ tagságot és MIKSZ szakmai segítségét is felajánlotta.

Felteszi a kérdést, hogy ki fogja megírni az egy oldalas anyagot?

Nyeste Zsolt

Felteszi a kérdést, hogy az egyebek napirendi pont alatt ki szeretne hozzászólni?

Dr. Csiba József

Közeleg a Veszprémi konferencia, melynek egyik napirendi pontja a Péczely György díj átadása. Készül egy levél és egy lista. Elnöki aláírással ki kell küldeni a címlistának.

Nyeste Zsolt

Állami kitüntetésről 2018. év februárban lesz döntés.

Páll István Zoltán

Kéri a EN17007-es szabvány beszerzését.

Dr. Csiba József

Elmondja, hogy 30-40 évvel ezelőtt jelent meg műszaki értelmező szótár egy adott szakterületről. De karbantartás területen nem jelent meg.

Amennyiben a MIKSZ értelmező szakmai szótárt tudna kiadni, a szabványok elhagyhatóak lennének.

Lakatos Gábor

Nem tartja gyakorlatiasnak a szótár elnevezést.

Páll István Zoltán

A fordítást követően tréning és oktatási anyagok készülnek.

Dr. Csiba József

Praktikusnak tartaná a műszaki kifejezést gyűjtő szakszótár elektronikus formában történő kiadását.

Következő elnökségi ülés időpontja:

2018. január 10. (szerda)

Dr. Csiba József vállalja a helyszín biztosítását a január 10-i Elnökségi üléshez a BME-n.

A jegyzőkönyvet készítette:

dr. Hartdégen Helén titkár

A jegyzőkönyvet jóváhagyta:

Nyeste Zsolt elnök

A jegyzőkönyv mellékletei:

Páll István Zoltán előadásai